钦定古今图书集成/明伦汇编/氏族典/第227卷 > 杨纶〈弟坦 猛 温 诜〉
## 钦定古今图书集成/明伦汇编/氏族典/第227卷 > 杨纶〈弟坦 猛 温 诜〉

按《隋书膝穆王瓒传》：“瓒薨，子纶嗣。纶字斌籀，性弘厚，
美姿容，颇解锺律。高祖受禅，封邵国公，拜邵州刺史。
纶以穆王之故，当高祖之世，每不自安。炀帝即位，尤
被猜忌。纶忧惧不知所为，呼术者王琛而问之。有沙门惠恩、崛多等颇解占候，纶每与交通，常令此三人
为度星法。有人告纶怨望咒诅，除名为民，徙始安，诸”
弟散徙边郡，大业七年，复徙朱崖。及天下大乱，为贼
林士弘所逼，携妻子窜于儋耳，后归大唐，为怀化县
公。纶弟坦，字文籀，初封竟陵郡公，坐纶徙长沙。坦弟
猛，字武籀，徙衡山。猛弟温，字明籀，初徙零陵。温好学，
解属文，既而作《零陵赋》以自寄，其辞哀思，帝见而怒
之，转徙南海。温弟诜，字弘籀，前亦徙零陵。帝以其修
谨，袭封滕王，以奉穆王嗣。大业末，薨于江都。